**RAPORT PRIVIND SITUAŢIA HIDRO-METEOROLOGICĂ ŞI A CALITĂŢII MEDIULUI**

**în intervalul 23.11.2024, ora 08.00 – 24.11.2024, ora 08.00**

1. ***SITUAŢIA HIDRO-METEOROLOGICĂ***

**1. Situația și prognoza hidrologică pe râurile interioare şi Dunăre din 24.11.2024, ora 07.00**

**RÂURI**

Debitele au fost în general în scădere, exceptând cursurile mijlocii și inferioare ale Someșului, Crișului Negru, Crișului Alb, Mureșului, cursurile mijlocii ale Oltului, Ialomiței, Buzăului și cursurile inferioare ale Crasnei, Barcăului, Crișului Repede, Timișului, Bârzavei, Carașului, Nerei și Cernei, unde au fost în creștere prin propagare.

Pe râurile din bazinele hidrografice Vedea, Bârlad, Prut și pe cele din Dobrogea, debitele au fost staționare.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (în jurul și peste normalele lunare) pe râurile din bazinele hidrografice Bega, Bârzava și pe unii afluenți ai Mureșului superior și inferior, unii afluenți ai Oltului superior, în bazinul superior al Prahovei, pe unele râuri din Dobrogea și mai mici (sub 30% din normalele lunare) pe râurile din bazinele hidrografice: Vedea, Rm. Sărat, Bârlad, bazinul mijlociu și inferior al Jiului, bazinul inferior al Oltului și pe unii afluenți ai Argeșului, Buzăului, Tazlăului și Prutului.

Formațiunile de gheață (gheață la maluri, năboi, pod de gheață) au fost în ușoară extindere și intensificare fiind prezente pe unele râuri mici din zona de munte din nordul și estul țării.

Nivelurile pe râuri la stațiile hidrometrice se situează sub COTELE DE ATENȚIE.

Debitele vor fi în scădere, exceptând râurile din bazinele hidrografice: Vedea, Bârlad, Prut şi cele din Dobrogea, unde vor fi staționare și cursurile inferioare ale Someșului și Mureșului, unde vor fi în creștere prin propagare.

Formațiunile de gheață (gheață la maluri, năboi, pod de gheață) vor fi în extindere și intensificare.

Nivelurile pe râuri la stațiile hidrometrice se vor situa sub COTELE DE ATENȚIE.

**DUNĂRE**

Debitul la intrarea în țară (secțiunea Baziaș) în intervalul 23 – 24.11.2024 a fost staționar, având valoarea de 2700 m3/s, sub media multianuală a lunii noiembrie (4650 m3/s).

În aval de Porţile de Fier debitele au fost în creştere pe sectorul Gruia – Calafat şi în scădere pe sectorul Bechet – Tulcea.

Debitul la intrarea în țară (secțiunea Baziaș) va fi în creştere (2800 m3/s).

În aval de Porţile de Fier debitele vor fi în creştere pe sectorul Gruia – Tr. Măgurele şi în scădere pe sectorul Zimnicea – Tulcea.

**2.** **Situația meteorologică în intervalul 23.11.2024, ora 08.00 – 24.11.2024, ora 06.00**

**ÎN ŢARĂ**

Valorile termice diurne s-au situat sub cele normale în mare parte din țară, dar îndeosebi în regiunile intracarpatice, unde abaterile față de mediile climatologice au fost de până la 8...10 grade, iar în cele sudice local au fost apropiate de mediile multianuale ale datei. Pe parcursul zilei cerul a fost mai mult noros în vestul, centrul, nordul, estul și sud-estul teritoriului și local s-au semnalat precipitații slabe, sub formă de ninsoare la munte, predominant ninsori în Banat, Transilvania și Maramureș, mixte în Crișana și Muntenia și predominant ploi în Dobrogea. Noaptea înnorările au persitat în zonele montane și în centru în primele ore, unde doar izolat a mai nins slab, iar în zonele joase s-a degajat treptat. Vântul a suflat slab și moderat, cu intensificări în Carpații Meridionali și în Carpații Orientali cu rafale de peste 60...80 km/h și pe creste au depășit 90...100 km/h, determinând viscol, vizibilitate redusă și zăpadă troienită, iar în sud, est și parțial în centru, temporar mai ales în prima parte a intervalului, cu viteze în general de 50...65 km/h. Este strat de zăpadă, măsurat la ora 20 în platformele stațiilor meteo, la munte (până la 45 cm în nordul Carpaților Orientali), în Maramureș (până la 18 cm), local în Crișana (până la 23 cm) și Transilvania (până la 31 cm), pe alocuri în Banat (până la 10 cm) și în nordul Moldovei (până la 7 cm) și izolat în nordul Olteniei (până la 8 cm). Temperaturile maxime s-au încadrat între -2 grade la Dumbrăvița de Codru, Joseni și Întorsura Buzăului și 8 grade la Titu, Videle, Giurgiu și București-Filaret și Băneasa, iar la ora 6 se înregistrau valori termice cuprinse între -10 grade la Supuru de Jos, Miercurea Ciuc, Petroșani și Apa Neagră și 3 grade la Gura Portiței și Constanța-dig. Izolat noaptea s-a format ceață în Maramureș și Transilvania. OBSERVAȚII - de ieri de la ora 6 au fost în vigoare 9 mesaje pentru fenomene meteorologice periculoase imediate, dintre care 3 avertizări cod portocaliu (2 emise de către SRPV Craiova și 1 de către SRPV Timișoara) și 6 atenționări cod galben ( 2 emise de către CNPM pentru Muntenia, 1 de către SRPV Bacău, 1 de către SRPV Craiova, 1 de către SRPV Sibiu, 1 de către SRPV Cluj-Napoca).

**LA BUCUREŞTI**

Valorile termice diurne au crescut ușor față de ziua precedentă și s-au situat în jurul celor normale datei, însă noaptea a fost rece. Pe parcursul zilei au fost înnorări și trecător, în unele cartiere s-au semnalat precipitații slabe mixte, apoi treptat cerul s-a degajat devenind senin. Vântul a suflat moderat ziua, apoi a slăbit treptat în intensitate. Temperatura maximă a fost de 7 grade la Afumați și 8 grade la Filaret și Băneasa, iar la ora 06 se înregistrau -4 grade la stația meteo Băneasa și -3 grade la Filaret.

**3. Prognoza meteorologică în intervalul 24.11.2024, ora 08.00 – 25.11.2024, ora 08.00**

**ÎN ŢARĂ**

Vremea va fi predominant frumoasă, dar rece mai ales dimineața și noaptea. Ziua, cerul va fi variabil spre mai mult senin în regiunile sudice, dar în cursul nopții vor fi înnorări temporare în majoritatea zonelor. Pe arii restrânse în Carpații Orientali și Meridionali se vor semnala precipitații slabe, predominant ninsori, iar izolat precipitații slabe mixte vor fi posibile în Maramureș, vestul și nordul Moldovei. Vântul va sufla slab și moderat, cu ușoare intensificări locale în zona montană înaltă, iar la începutul intervalului și pe litoral. Temperaturile maxime se vor încadra între 1 și 10 grade, iar cele minime vor fi cuprinse între -8 grade în depresiunile din estul Transilvaniei și 4 grade în Dealurile de Vest. Dimineața și noaptea, cu precădere în Transilvania, pe alocuri va fi ceață.

**LA BUCUREŞTI**

Vremea va fi predominant frumoasă, dar rece dimineața și noaptea. Cerul va fi mai mult senin, cu înnorări temporare în cursul nopții. Vântul va sufla slab până la moderat. Temperatura maximă se va situa în jurul valorii de 8 grade, iar cea minimă va fi de -2...0 grade.

1. ***CALITATEA APELOR***

Nu s-au înregistrat evenimente deosebite.

1. ***CALITATEA MEDIULUI***
2. **În domeniul aerului**

***Agenția pentru Protecția Mediului Dâmbovița*** informează despre producerea, în data de 23.11.2024, la ora 15.30, unui incendiu pe raza localității Gamanesti, în care arde o cantitate de aproximativ 5000 kg gunoi menajer si cauciucuri, suprafață afectată aprox 50 mp. ISU DB a anunțat lichidarea incendiului la ora 16.43 dar ulterior, la ora 21.45, s-a inregistrat un nou incendiu in aceeasi localitate cu o cantitate de aprox 2000 kg gunoi menajer si mase plastice pe o suprafata de aprox 200 mp. ISU DB intervine pentru stingerea incendiului. Incendiile s-au manifestat cu degajări mari de fum în atmosferă. Vom reveni cu informații suplimentare.

1. **În domeniul solului și vegetației**

Nu s-au înregistrat evenimente deosebite.

1. **În domeniul supravegherii radioactivităţii mediului**

Nu s-au înregistrat evenimente deosebite.

1. **În municipiul Bucureşti**

Nu s-au înregistrat evenimente deosebite.

**DIRECȚIA COMUNICARE**